पर्यटकीय क्षेत्रमा चहलपहल बढ्दै
पूर्वी नवलपरासीमा रहेका पर्यटकीय क्षेत्रमा चहलपहल बढ्दै गएको छ । अन्य समयमा सुनसान जस्ता देखिने पर्यटकीय क्षेत्रमा अहिले आन्तरिक पर्यटकको चहलपहल देखिएको छ ।
मीना कँडेलकावासोती, कात्तिक १५ गते । पूर्वी नवलपरासीमा रहेका पर्यटकीय क्षेत्रमा चहलपहल बढ्दै गएको छ । अन्य समयमा सुनसान जस्ता देखिने पर्यटकीय क्षेत्रमा अहिले आन्तरिक पर्यटकको चहलपहल देखिएको छ । नवलपुरमा रहेका धार्मिकसँगै अन्य मनोरम स्थलमा पर्यटकको चाप बढेको छ । नवलपुरमा रहेका पर्यटकीय क्षेत्रहरू त्रिवेणीधाम, मौलाकालिका, दाउन्ने, शाश्वतधाम , अकलादेवी, गंगेश्वरधाम, धार्मिक पर्यटकीय क्षेत्र बाहेक प्राकृतिक स्थानहरू अमलटारी, कुमसोत, झरना खोला, धौवादी, नारायणी तटीय क्षेत्रमा समेत आन्तरिक पर्यटकको सङ्ख्या बढ्न थालेको छ ।नवलपुरको सदरमुकाम कावासोतीबाट उत्तर ८ किलोमिटरको दूरीमा हुप्सेकोटको झरना खोला गाउँ छ । शङ्खदेव र दक्षिण पश्चिममा पुरानो झाँते भन्ने गाउँ गजधम्म परेर बसेको छ ।  हुप्सेकोट ४ मा अवस्थित झरना खोलामा आन्तरिक पर्यटकको सङ्ख्या बढेसगै त्यहाँ रहेका चार होमस्टेको व्यवसायमा समेत राम्रो आम्दानी हुन थालेपछि व्यवसायी हर्षित भएका छन् । लायन्स क्लब अफ नवलपुर सिटीका अध्यक्ष लायन विश्वनाथ काफ्लेले भन्नुभयो “प्राकृतिक मनोरम वातावरण, अर्गानिक खाना, कौरा नाच, भेषभूषा सबैमा स्थानीयको मौलिकता पाउन सकिन्छ ।  त्यसैले पनि आन्तरिक पर्यटकको घुइँचो लाग्ने गरेको छ ।” झरना खोला होमस्टेका अध्यक्ष सागर गाहामगरले झरना खोलामा दैनिक एक सयभन्दा धेरै आन्तरिक पर्यटक आउने गरेको बताउनुभयो ।जिल्लाको नारायणी तटीय क्षेत्रसहित मध्यवर्ती क्षेत्रमा जङ्गल सफारी, वन्यजन्तु अवलोकनका लागि पर्यटकको आगमन बढ्न थालेको गुन्द्रही ढकाहा मध्यवर्ती सामुदायिक वनका अध्यक्ष नरबहादुर महतोले बताउनुभयो । यहाँ रहेका चारवटा सामुदायिक वनमा एकीकृत रुपमा वन्यजन्तु अवलोकनका लागि प्रबन्ध गरिएको छ । गैँडा अवलोकनका लागि अमलटारी क्षेत्र परिचित छ ।दशैं तिहारमा बिदाको समय सदुपयोग गर्न र विशेषगरी यो समय घुमफिरका लागि उपयुक्त हुने भएकाले पनि धार्मिक पर्यटकीय क्षेत्रमा आन्तरिक पर्यटकको चहलपहल  भएको कावासोती –१५ का होमस्टे सञ्चालक धनिराम गुरौ बताउनुहुन्छ । जिल्लाका पर्यटकीय क्षेत्रमा सबैजसो आन्तरिक पर्यटककै उपस्थिति हुने गरेको छ । चाडबाडमा घुम्ने संस्कृतिको विकास हुँदा आन्तरिक पर्यटनको प्रवर्द्धनमा सहयोग पुग्न थालेको उहाँले बताउनुभयो ।आगामी दिनमा झरना खोला पर्यटकीय गाउँको प्रवर्धनमा पालिकाले सघाउने हुप्सेकोट गाउँपालिकाका अध्यक्ष लक्ष्मी पाण्डेले बताउनुभयो ।